Title: Henkilöhahmot *
Course: S204 Kirjallisuus 1, Latu auki! > Section: Proosan käsitteitä

1. Lue katkelma Salla Simukan novellista Sammuta valot! (2018) 

2. Luettele novellin henkilöhahmot. Kuka on päähenkilö? Ketkä ovat sivuhenkilöitä?

3. Millaiseksi päähenkilö kuvataan? (esim. ikä, ulkonäkö, luonne, puhe, ajatukset ja toiminta)

4. Millaiseksi sivuhenkilö kuvataan? (esim. ikä, ulkonäkö, luonne, puhe, ajatukset ja toiminta)

5. Millainen on henkilöiden välinen suhde? Kuvaile myös adjektiivein.

Sammuta valot! 

- -

Mietin pitkään, kenelle puhuisin kuiskauksista. Äiti ja isä eivät tulleet kysymykseenkään. He olisivat vain huolestuneet minusta. Lopulta päätin, että menisin juttelemaan ylimmän kerroksen vanhalle Reetalle. Hän asui yksin ja monien mielestä hän oli hieman erikoinen, mutta minä olin varma, että jos joku kuiskauksista tietäisi, niin hän.  

Reetta tarjosi minulle teetä ja kuivia keksejä. Katselin hänen ryppyisiä käsiään. Hän oli varmasti jo ainakin 90-vuotias.  

– Kuiskauksia? Reetta sanoi mietteliäästi, kun olin varovaisesti kertonut kuuloharhoistani.  

Hän imi keksiä voimakkaasti.  

– Niin, vastasin ja tuijottelin teekuppiini.  

Pelkäsin, että Reetta soittaisi heti lääkärit hakemaan minut. Mutta ei.  

– Olenkin odottanut, milloin tulisi seuraava, jonka kanssa he haluavat kommunikoida. Edellinen ei kestänyt vaan pakeni kymmenen vuotta sitten, Reetta totesi.  

– He? kysyin.  

– Kellarilapset.  

Reetta katsoi minua tarkasti silmiin kuin arvioiden, voisiko minulle kertoa.  

– Sinun täytyy ottaa huomioon, että kaikki mitä sanon seuraavaksi on kuulopuheita. En ole itse koskaan nähnyt heitä. Jostain syystä he haluavat puhua ja näyttäytyä vain todella harvoille. En tiedä, miksi he ovat valinneet sinut.  

Nyökkäsin. En ymmärtänyt yhtään, mistä Reetta puhui.  

(Salla Simukka, Sammuta valot! teoksessa Sammuta valot! / Sytytä valot! 2018)