Title: Lavastus ja puvustus: tehtävä 1 *, tehtävä 2 ***
Course: S204 Kirjallisuus 1, Latu auki! > Section: Draama

1. Tee Teatterimuseon Romeo ja Julia -tehtävä:

https://www.teatterimuseo.fi/oppimateriaalit/teatterinabc/romeojajulia/romeo-julia/index.php

2. Suunnitellaan lavastus, puvustus ja äänimaailma näytelmään

Lue katkelma Saara Turusen näytelmästä Puputyttö ja suunnittele siihen näyttelijät ja heidän puvustuksensa sekä näytelmän lavastus. Voit käyttää apuna alla olevia kysymyksiä ja linkkejä. Tee suunnitelmasta tiedosto ja liitä siihen myös kuvia havainnollistamaan suunnitelmaasi. Voit piirtää kuvia itse tai etsiä sopivia netistä.

a. Henkilöhahmot ja heidän puvustuksensa:

- Keitä henkilöhahmoja näytelmässä on ja mitkä ovat heidän väliset suhteensa?

- Miten henkilöitä kuvataan dialogissa?
- Miltä henkilöhahmot näyttävät fyysisesti ja miten kuvailisitte heidän luonnettansa?
- Tutustukaa erilaisiin puvustuksiin:

              https://www.teatterimuseo.fi/oppimateriaalit/teatterinabc/pukujenhankinta.php

b. Lavastus:

- Tutustukaa erilaisiin lavastuksiin:  https://www.teatterimuseo.fi/oppimateriaalit/teatterinabc/lavastusohjaatyylilajia.php
- Minkälaisen tyylin haluatte lavastukseen? Tutustukaa erilaisiin lavastustyyleihin:  https://www.teatterimuseo.fi/oppimateriaalit/teatterinabc/tyylitaju.php
- Miten lavastus voisi kuvata henkilöiden mielentilaa ja suhteita?

Näytelmäkatkelma:

1. Tämä hetki.

KUORO

Tämä on eräs romanttinen ravintoja.

Te olette istuneet pöytiinne ja odotatte, että teille tarjottaisiin pian jotain hyvää.

Pöydillä on valkopunaruutuiset pöytäliinat ja seinillä kuva vuoristomaisemasta.

Tässä eräs lapsiperhe tulee juuri ovesta sisään

Ja tässä eräs rakastunut pariskunta katsoo toisiaan pöydän yli.

Vuoristomaisemaa vastapäätä istuu eräs tyttö.

Onpa hänellä upea mekko ja korkeat korkokengät, aivan liian korkeat

Yksin illastamiseen.

MINÄ

Silmissäni sumenee.

En oikeastaan näe mitään.

Vain kaikki nämä kuvat, jotka juoksevat ohitsemme nopeammin kuin elämä.

Perhekuva

MINÄ

Omenapuut kukkivat.

Äitini haluaa ottaa meistä perhekuvan.

ÄITI

Nyt laittaudutaan oikein näteiksi kuvaa varten.

MINÄ

Äiti pukee minulle ja siskolleni valkoiset pitsimekot ja letittää meidän hiuksemme.

ISÄ

Minä vaihdan Mersun kesärenkaat.

ÄITI

Ei sillä ole mitään tekemistä tämän asian kanssa.

ISÄ

Mutta vaihdettava ne on kuitenkin.

ÄITI

Kädet pois taskuista.

MINÄ

Isää harmittaa hieman.

Asetumme omenapuiden alle.

SISKO I

Kani pitää ottaa mukaan.

MINÄ

Minulla ja siskolla on valkoinen kani.

SISKO III

Kani on häkissä.

SISKO II

Kani on söpö ja ihana.

MINÄ

Minä haen kanin häkistä ja pitelen sitä kuvassa.

Kani pikkuinen, älä pyristele.

ÄITI

Ja nyt kaikki hymyilee.

KAIKKI

Klak.

ÄITI

Miten sinä aina onnistut?

MINÄ

Kaikki muut katsovat kameraan, mutta minä juttelen kanille ja mekkoni on täynnä multaisia tahroja.

ÄITI

Etkö sinä voisi kerrankin käyttäytyä niin kuin naisen kuuluu?

KUORO

Naisen pitää olla kiltti.

Naisen pitää olla puhdas.

ÄITI

Naisen pitää olla viehättävä ja ihana aina. Muista se.

Sinä jäät yksin. Ei kukaan mies huoli likaista tyttöä.

KOHTALON ÄÄNI

Likainen tyttö jää yksin.

MINÄ

En minä halua.

KOHTALON ÄÄNI

Minkäs teet? Ei kukaan halua likaista tyttöä.

MINÄ

Ja niin vuodet vierivät ja minä vaellan niiden läpi likainen mekko ylläni.

Minä haluaisin olla viehättävä.

(Saara Turunen, Puputyttö, 2007)