Title: Puhuja ja puhetilanne **
Course: S204 Kirjallisuus 1, Latu auki! > Section: Lyriikan käsitteitä

Lue Saima Harmajan ja Eino Leinon runot ja pohdi: 

a. Minkälainen vaikutelma runon puhujasta syntyy?

b. Kenelle runon puhuja puhuu? 

c. Millaisessa elämäntilanteessa puhuja on? 

d. Minkälainen on puhujan äänensävy? Onko hän esim. iloinen, surullinen, vihainen?

Oi Jumala, siipeni murtuneet 

ota käsiisi ihmeellisiin! 

Olen lentänyt liian kauas, 

olen lentänyt eksyksiin. 

 

Olen lentänyt siivin voitollisin 

läpi ilmojen häikäisevin.  

Tuhat aurinkokuntaa kiersin, 

joka ainoan taivaan näin. 

 

Nyt rajalla viimeisen taivaan 

Ja rajalla kuoleman maan 

Minä vapisen enää hiljaa 

Ja rukoilen, rukoilen vaan.   

(Saima Harmaja, 1931, teoksessa Kootut runot, 2004) 

Kalliolla

Noin nään sinut vieläkin edessäin:
Sinä katselit kalliolla
yli ulapan aaltojen siintäväin –
ja mun oli hyvä olla.

Sua syrjästä katselin kauvan näin:
Tuul’ leikki sun palmikolla.
Mut vihdoin käännyit sä minuun päin
niin vienolla katsannolla.

Oi, silmä suuri ja suruinen,
miten saatoit sa olla niin julma!
Mut noin sua aina ma muistelen,

sinä tyttönen mustakulma:
Silmä ylitse aaltojen siintävien
ja tuulessa tukan hulma.

(Eino Leino, teoksessa Hiihtäjän virsiä, 1900)